钦定古今图书集成/明伦汇编/氏族典/第405卷 > 《廖用贤尚友录》 > 吕岱
## 钦定古今图书集成/明伦汇编/氏族典/第405卷 > 《廖用贤尚友录》 > 吕岱

按《吴志吕岱传》：“岱字定公，广陵海陵人也。为郡县吏，
避乱南渡。孙权召署录事，出补馀姚长，迁庐陵太守。
延康元年，代步骘为交州刺史，交阯太守。士燮卒，权
以燮子徽领九真太守，以校尉陈时代燮。徽不承命，
举兵戍海口，岱潜军掩之，斩徽。权嘉其功，进拜镇南
将军。黄龙三年，以南土清定，召岱还屯长沙。会武陵”
蛮蠢动，岱与太常潘濬共讨定之。濬卒，岱代濬领荆
州，与陆逊并在武昌。及陆逊卒，诸葛恪代逊权乃分
武昌为两部，岱督右部，迁上大将军。孙亮即位，拜大
司马。岱清身奉公，所在可述。太平元年卒，子凯嗣。